# Ukebrev uke 31. Referat fra møte 2.8.2016.

Vi var 12 stykker til stede på møtet, inkludert Kari til Arne og en utvekslingsstudent som Ellen hadde med som gjest.

Vi hadde et flott utemøte i strandkanten på Bekkestranda. Møtet var velsignet med et nydelig sommervær, og det kom godt med da vi skulle innvies i kajakkpadlernes verden.

Her hadde Per Roar, Knut Eilif og Erik N lagt opp til et møte med både instruksjon og lov til å prøve seg på kajakkpadling.

Først ga Per Roar oss en innføring i alle de farer og sikkerhetsmomenter en kajakkpadler skal ta hensyn til før en la ut på tur. Disse er det mange av, og vi ble anbefalt å gå på ordinære padlerkurs for å få fullt utbytte av sporten.

Per Roar og Knut Eilif stilte sine kajakker til vår disposisjon. Dette var kanskje den mest brukte typen av turkajakker, men det finnes et utall av forskjellige typer båter og til svært så forskjellige priser. Det ble nevnt at en kan velge mellom skjærgårdskajakk, havkajakk, fitnesskajakk og elvekajakk. Den mest brukte og anvendelige er skjærgårdskajakken.

Vår proffe padler Knut Eilif viste oss forskjellige veltemetoder da dette måtte påregnes på en tur, men det mest imponerende var allikevel eskimorullene, som han foretok flere av. Per Roar sa da utførelsen av rullene ikke kunne vært gjort bedre.

Så var turen kommet til at også vi måtte ut og opp i kajakken for å prøve moroa. Dette synes de fleste var svært så morsomt, og flere ga uttrykk for at dette kunne gjentas. Temperaturen i vannet holdt sine 20 grader, så det var også greit å bade denne dagen.

Thomas serverte som vanlig kaffe og kaker til et svært så vellykket møte.